DILONGO 47
Yave Wukindisa Elia
Isabeli bo kayuwa mamonikina mimbikudi mi Bali, wufwema beni ayi wufila batu mwingi bakamba Elia: ‘Yono wala fwa, buka bufwididi mimbikudi mi Bali.’ Elia wumona beni boma ayi wutina kuba zithandu. Nandi wusambila: ‘Yave yima vonga kutovuka. Bika to yifwa kwama.’ Elia bosi wiza lala kutsi nti.
Mbasi yi yiza kunkotula mu malembi: ‘Kotuka mwingi wudya.’ Elia wukotuka ayi wumona va khonzo dipha ayi mbungu yiba nlangu wu kunwa. Bo kadya ayi kanwa nlangu beni, wiza bwe lala. Mbasi wubwe kunkotula ayi wunkamba: ‘Bwe dya mwa nkadu mwingi wubaka mangolo ma kudyatila ayi kuvyokisila kilumbu akiki.’ Elia wubwe dya mwa nkadu. Bosi nandi wutelama ayi wudyata 40 di bilumbu bwilu ayi mwinya ti kavitila ku mongo Holebi. Bo kavitila kuna, nandi wuswama ku tsi dimanya dinneni mwingi kalala. Yave wuyoluka yandi ayi wunyuvula: ‘Mbi wumvanga akuku?’ Elia wutambudila: ‘Bana ba Isaeli basinsadila ko mambu bawu bakanikisa kuvanga mu dizina dyaku. Bawu bama mana kutolumuna bibwangu byoso tukubwongiminanga ayi kuvonda mimbikudi myaku. Buabu minu bantomba kuvonda.’
Yave wubwe kamba Elia: ‘Botuka avava ayi yenda kala va mbata mongo.’ Momu thangu beni Elia kazimbukila theti phemo yingolo, bosi nyikunini yinneni yi ntoto ayi mbazu. Elia wuyuwa mvandi mbembo yi mutu yaba koluka mu malembi. Diawu kabongila yunga kyandi wiza fuka ntu ayi kizizi. Bosi Yave wunyuvula kibila mbi kaba tinina. Elia wutambudila: ‘Kibila minu veka to yibe syala yikhidi bwongimina Yave Nzambi.’ Angi Yave wumvutudila: ‘Bukyedika, ngye wisi ko ngye to besyala, vayi mvandi 7.000 di batu ku Isaeli bakhidi kumbwongimina.’ Yenda ayi sola Elisa mwingi kaba mbikudi va bwangu kyaku.’ Mu thangu beni Elia wuyenda mwingi kusadila mambu Yave kankamba. Ngye mvaku, widi lufyatu ti Yave wala kusadisa na kutuma wuvanga mambu nandi kantomba? Ndoko theti tubakula dyambu dinkinza dimonika bo mvula yikhambu noka ku Isaeli.
“Lubika banga mayindu kani mu diambu dimosi; vayi mu mambu moso bika luzabikisa zitsatu zieno kuidi Nzambi mu lusambulu.”—Filipi 4:6
kmb_Latn sna_Latn kon_Latn kon_Latn kon_Latn kon_Latn